‘তত্ত্বাবধায়ক ছাড়া নির্বাচন হতে দেওয়া হবে না’
নির্দলীয় তত্ত্বাবধায়ক সরকার ছাড়া দেশে কোনো নির্বাচন হতে দেওয়া হবে না বলে হুঁশিয়ারি দিয়েছেন যুগপৎ আন্দোলনে থাকা ১২ দলীয় জোটসহ সমমনা দল ও জোটের নেতারা। তারা বলেছেন, তত্ত্বাবধায়কের দাবি না মানলে এবং সব রাজবন্দির মুক্তি না দিলে এক দফার চূড়ান্ত আন্দোলনের মাধ্যমে আওয়ামী লীগ সরকারের পতন ঘটানো হবে। 







শনিবার রাজধানীর ৬ স্থানে সরকারের পদত্যাগ, তত্ত্বাবধায়ক সরকারসহ বিভিন্ন দাবিতে অবস্থান কর্মসূচি পালনকালে তারা এ হুঁশিয়ারি দেন। তবে এ কর্মসূচিতে গণতন্ত্র মঞ্চ অংশ নেয়নি। তারা সোমবার জাতীয় প্রেস ক্লাবের সামনে মানববন্ধন কর্মসূচি পালন করবে। এছাড়াও রোববার বিএনপির সঙ্গে তাদের বৈঠক রয়েছে। 




১২ দলীয় জোট : বিজয় নগর পানির ট্যাংকের পাশে অবস্থান কর্মসূচি পালন করে ১২ দলীয় জোট। এতে জোটের সমন্বয়ক জাতীয় পার্টির (কাজী জাফর) চেয়ারম্যান মোস্তফা জামাল হায়দার বলেন, ‘এই সরকার মানুষের বাকস্বাধীনতা ও বেঁচে থাকার অধিকার ও ভোটাধিকার কেড়ে নিয়েছে। আমরা জনগণের ভোটাধিকার আদায়ের লক্ষ্যেই রাজপথে নেমেছি। গণঅভ্যুত্থানে সরকার পদত্যাগ করতে ও নিরপেক্ষ সরকারের কাছে ক্ষমতা হস্তান্তরে বাধ্য হবে।’
কল্যাণ পার্টির চেয়ারম্যান মেজর জেনারেল (অব.) সৈয়দ মুহাম্মদ ইবরাহিম বলেন, ‘এই সরকারের অনিয়ম ও দুর্নীতি প্রকাশ করা যায় না। কিছু লিখলে ডিজিটাল নিরাপত্তা আইনে মামলা দিচ্ছে। আসুন এই লুটেরা ও নিপীড়ক সরকারের বিরুদ্ধে গণআন্দোলন গড়ে তুলি। যাতে তারা তত্ত্বাবধায়ক সরকারের অধীনে নির্বাচন দিতে বাধ্য হয়।’
অবস্থান কর্মসূচিতে আরও বক্তব্য দেন- বাংলাদেশ জাতীয় দলের চেয়ারম্যান সৈয়দ এহসানুল হুদা, ন্যাশনাল ডেমোক্রেটিক পার্টির (এনডিপি) কারি আবু তাহের, বাংলাদেশ এলডিপির শাহাদাত হোসেন সেলিম, জাতীয় পার্টির (কাজী জাফর) আহসান হাবিব লিংকন, জমিয়তে উলামায়ে ইসলামের মাওলানা মহিউদ্দীন ইকরাম, বাংলাদেশ মুসলিম লীগের (বিএমএল) জুলফিকার বুলবুল চৌধুরী, ন্যাশনাল আওয়ামী পার্টির (ন্যাপ ভাসানী) আজহারুল ইসলাম প্রমুখ। 
এলডিপি : রাজধানীর পূর্ব পান্থপথে কেন্দ্রীয় কার্যালয়ের সামনে দুই ঘণ্টার অবস্থান কর্মসূচি পালন করে লিবারেল ডেমোক্রেটিক পার্টি (এলডিপি)। এতে দলের প্রেসিডেন্ট ড. কর্নেল (অব.) অলি আহমদ বলেন, ‘নিত্যপণ্যের মূল্য ক্রয়সীমার ঊর্ধ্বে হওয়ার কারণে অনেকে অর্ধাহারে ও অনাহারে জীবিকা নির্বাহ করছে। জনগণের আর যাওয়ার কোনো জায়গা নেই। সবাই রাস্তায় নেমে আসতে শুরু করেছে। তাই বেশি সময়ক্ষেপণ না করে তত্ত্বাবধায়ক সরকারের অধীনে জাতীয় সংসদ নির্বাচনের ঘোষণা দিয়ে দেশকে ধ্বংসের হাত থেকে রক্ষা করুন’। 
এলডিপি মহাসচিব ড. রেদোয়ান আহমদের সভাপতিত্বে অবস্থান কর্মসূচিতে আরও বক্তব্য দেন- প্রেসিডিয়াম সদস্য ড. নেয়ামূল বশির, ড. আওরঙ্গজেব বেলাল, অ্যাডভোকেট এসএম মোরশেদ, কেন্দ্রীয় নেতা মাহে আলম চৌধুরী, অধ্যক্ষ মাহবুবুর রহমান, অধ্যাপিকা মোছা. কারিমা খাতুন, বিল্লাল হোসেন মিয়াজি, অ্যাডভোকেট আবুল হাসেম, অ্যাডভোকেট নিলু, ঢাকা মহানগর পশ্চিমের সাহাদাত হোসেন মানিক, উত্তরের অবাক হোসেন রনি, পূর্বের অসীম ঘোষ, গণতান্ত্রিক ছাত্রদলের মেহেদী হাসান মাহবুব প্রমুখ। 
সমমনা পেশাজীবী গণতান্ত্রিক জোট :  দুপুরে জাতীয় প্রেস ক্লাবের সামনে অবস্থান কর্মসূচি পালন করে সমমনা পেশাজীবী গণতান্ত্রিক জোট। এতে জোটের প্রধান সমন্বয়কারী ও বাংলাদেশ ইয়ুথ ফোরামের সভাপতি মুহাম্মদ সাইদুর রহমান বলেন, অবিলম্বে নির্দলীয় নিরপেক্ষ সরকার গঠন করতে হবে এবং নেতাকর্মীদের বিরুদ্ধে মিথ্যা মামলা প্রত্যাহার করতে হবে। আরও বক্তব্য দেন জোটের সহকারী সমন্বয়কারী অ্যাডভোকেট মাঈনুদ্দীন মজুমদার, জাতীয়তাবাদী নাগরিক দলের শাহজাদা সৈয়দ মোহাম্মদ ওমর ফারুক, সংবিধান সংরক্ষণ পরিষদের অ্যাডভোকেট আতিকুর রহমান, জাতীয়তাবাদী আইন শিক্ষক পরিষদের অ্যাডভোকেট আবু হানিফ, বাংলাদেশ ডেমোক্রেটিক কাউন্সিলের শেখ আলীমুল্লাহ আলীম, বাংলাদেশ জাস্টিস পার্টির অধ্যাপক নজরুল ইসলাম, জাতীয়তাবাদী মুক্তিযুদ্ধ ৭১ এর আনসার রহমান সিকদার, বাংলাদেশ যুব ঐক্য পরিষদের ওমর ফারুক সেলিম প্রমুখ। 
এছাড়াও বাংলাদেশ লেবার পার্টি আলাদাভাবে জাতীয় প্রেস ক্লাবের সামনে এবং গণতান্ত্রিক বাম ঐক্য পল্টন মোড়ে অবস্থান কর্মসূচি পালন করে। বিকাল ৪টায় আরামবাগে এ কর্মসূচি পালন করে গণফোরাম ও পিপলস পার্টি।
একই দাবিতে বিএনপিও রাজধানীসহ সারা দেশের মহানগর ও জেলায় এ কর্মসূচি পালন করে।

নির্দলীয় তত্ত্বাবধায়ক সরকার ছাড়া দেশে কোনো নির্বাচন হতে দেওয়া হবে না বলে হুঁশিয়ারি দিয়েছেন যুগপৎ আন্দোলনে থাকা ১২ দলীয় জোটসহ সমমনা দল ও জোটের নেতারা। তারা বলেছেন, তত্ত্বাবধায়কের দাবি না মানলে এবং সব রাজবন্দির মুক্তি না দিলে এক দফার চূড়ান্ত আন্দোলনের মাধ্যমে আওয়ামী লীগ সরকারের পতন ঘটানো হবে।